钦定古今图书集成/方舆汇编/职方典/第1155卷 > 《御书阁记》李词伯
## 钦定古今图书集成/方舆汇编/职方典/第1155卷 > 《御书阁记》李词伯

恭惟古者盛时，党有序，乡有校，弦歌之声，盖洋洋乎
盈耳也。周衰，学校废弛，青衿挑达于城阙，诗人讥之。
汉、唐号善政而及于化者。文翁兴学于蜀，私遣学者
诣京赍蜀物以遗博士。昌黎兴学于潮，自命进士赵
德为之师。郡未设学，况一邑乎？皇朝艺祖开基，识者
以为文明之会。庆历间，诏郡县皆立学，迈汉、越、唐，蔼
如三代之风。然诏书时下，而《郡国云汉》之章，犹未昭
回于万里也。圣主綦承丕绪，作新斯文，训告丁宁，黜
浮崇雅。粤自首善之地，由郡若县，而《王言》遍天下矣。
郡县或左支右吾，靡遑他务。圣谟普颁，往往藏诸夫
于庙，登受弗专，未足以奉扬休命也。南漳古称壮县，
后兼中庐而治之，承平密迩畿甸，南渡以来，始距行
在所四千里。中更开禧，边烽屡扰，稽古考文之事多
阙焉。制始，太学侍郎陈公选辟属吏，以陈君治平来
令兹邑。下车未几，饰先圣先师十哲之像，且绘七十
二贤于两庑，修明伦堂，辟进德、复礼二斋，请役入官
田以赡生。今又徙公校之堂，新宸奎之阁，轮奂翚飞，
过者肃敬。夏五月经始，冬十一月告成，费钱一百一
十万，米三十斛。继自今肄业于学之士，当知文约于
礼，识先于艺，宿道向方，粹然一出于正。则斯阁之建，
所以相淑者甚厚，岂徒为一学观美而已哉！